El cicle de música sacra ‘Sagunt in Excelsis’ presenta una programació eclèctica i original en esta nova edició
30 de març 2022

![](/media/u44jsiuu/c_culturacuerpo.jpg?width=850&height=566.9886363636364)

La XVIII edició del cicle de música sacra Sagunt in Excelsis torna a Sagunt amb cinc concerts. Cal destacar que totes les actuacions són gratuïtes.

La regidora de Cultura, Asun Moll, ha explicat que és un «**goig**» tornar a gaudir d’este cicle de música sacra: «**En 2020 no poguerem gaudir d’ell i en 2021 el ferem d’una manera estranya, ara en 2022 recupera el seu lloc habitual com són les esglésies o les ermites**».

La primera serà el pròxim dissabte, 2 d’abril, a les 20 hores en el Teatre Begoña. El cor Veus de Cambra interpretarà la seua obra de gòspel i jazz, _La espiritualidad en el jazz._ La durada d’esta actuació serà de 90 minuts. El cor Veus de Cambra i els seus solistes, davall la direcció de Ricardo Belda acompanyant al piano, Luis Llario al contrabaix, Felipe Cucciardi a la bateria i el ballarí de _tap dancing_ Javier Rosell, proposen reinterpretar la música més personal i més important de la vida de Duke Ellington.

Al dia següent, el diumenge, 3 d’abril, la Lira Saguntina tocarà l’obra _Stabat Mater_ de Pergolesi en l’Auditori Joaquín Rodrigo a les 19 hores. La duració d’este event també serà de 90 minuts.  El _Stabat Mater_ que presenta l’Orquestra Simfònica Lira Saguntina, al costat de les solistes Silvia Queralt i Salomé Rodríguez, data de 1735-1736, va ser composat en els últims mesos de vida del seu autor.

«**Donada la situació en la qual ens trobem encara, hem decidit traslladar-lo a eixe lloc més gran com són les esglésies. Mantenim El Salvador i l’església del Bon Succés, però recuperem l’església de Santa Maria i mantenim el concert que l’any passat ja vam fer de gòspel al Teatre Begoña, junt a l’església del Carmen. Donat l’èxit que va tenir, hem considerat que era oportú que este concert fora l’obertura d’este cicle de música sacra al Port de Sagunt**», ha puntualitzat la regidora. D’eixa manera, també ha convidat a tota la ciutadania a gaudir d’estos concerts gratuïts, així com agrair al departament de Cultura pel treball realitzat a l’hora de desenvolupar esta programació.

Pel que fa al dimecres, 6 d’abril, l’Ensemble Alfonsí oferix una actuació de música sacra en valencià amb instruments per lloar Santa Maria. Tindrà lloc a l’església de Santa Maria a les 20 hores. El director Jota Martínez crea en 2017 l’Ensemble Alfonsí per oferir el que ell presenta com una «**experiència alfonsina** **sense precedents**». Música dels manuscrits alfonsins, amb els instruments representats en estos, una cosa inèdita i nova fins al moment.

Quant a l’actuació del diumenge, 10 d’abril, serà l’Associació Coral Almudàfer l’encarregada d’oferir un concert de música sacra contemporània titulat _Aires del Nord_. Tindrà lloc a l’esglèsia del Bon Succés a les 19 hores. Dins de les seues dinàmiques, el cor oferix concerts temàtics sobre un tipus de repertori.

I, per últim, l’agrupació Qvinta Essencia serà l’encarregada de clausurar este cicle. Davall el títol _In festo sanctae Mariae Magdalenae_, l’agrupació oferix un concert en honor a  Maria Magdalena, figura clau i controvertida en el cristianisme, la qual va viure una revalorització iconogràfica i musical a l’Espanya posterior al Concili de Trento. L’actuació tindrà lloc a l’església del Salvador a les 20 hores el dimarts, 12 d’abril.

![](/media/czdpp5hw/cartell-sagunt-in-excelsis.jpg?width=594.5179584120983&height=850)

*   [](http://www.facebook.com/sharer.php?u=https://aytosagunto.es/va/actualitat/el-cicle-de-musica-sacra-sagunt-in-excelsis-presenta-una-programacio-eclectica-i-original-en-esta-nova-edicio/ "Facebook")
*   [](http://twitter.com/share?url=https://aytosagunto.es/va/actualitat/el-cicle-de-musica-sacra-sagunt-in-excelsis-presenta-una-programacio-eclectica-i-original-en-esta-nova-edicio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-cicle-de-musica-sacra-sagunt-in-excelsis-presenta-una-programacio-eclectica-i-original-en-esta-nova-edicio/ "Linked In")
*   [](mailto:?body=https://aytosagunto.es/va/actualitat/el-cicle-de-musica-sacra-sagunt-in-excelsis-presenta-una-programacio-eclectica-i-original-en-esta-nova-edicio/)